गृह मंत्रालय
केन्द्रीय गृह एवं सहकारिता मंत्री श्री अमित शाह ने आज उत्तर प्रदेश के कौशाम्बी में कौशाम्बी महोत्सव-2023 का शुभारंभ और 613 करोड़ रुपये की विभिन्न विकास परियोजनाओं का उद्घाटन व शिलान्यास किया
प्रधानमंत्री श्री नरेंद्र मोदी जी के ‘खेलो इंडिया’ का मूल मंत्र ‘स्फूर्त व निरोगी शरीर और मजबूत मन’ बनाना है
‘सांसद खेलकूद स्पर्धा’ के अंतर्गत कौशाम्बी महोत्सव में लगभग 16000 युवाओं ने ऑनलाइन आवेदन किया जिनमें से 3324 खिलाड़ियों को पुरुस्कृत किया गया
प्रधानमंत्री श्री नरेंद्र मोदी जी ने देश को सुरक्षित और समृद्ध बनाकर दुनियाभर में भारत का सम्मान बढ़ाया है, साथ ही देश के लोकतंत्र को जातिवाद, परिवारवाद और तुष्टीकरण से मुक्त करवाया है
देश में लोकतंत्र व Idea of India नहीं Idea of Dynasty खतरे में है क्योंकि जनता ने परिवारवाद और तुष्टीकरण की राजनीति को नकार दिया है
विपक्ष ने संसद के बजट सत्र के समय को बर्बाद किया, इसके लिए देश की जनता उन्हें माफ नहीं करेगी
प्रधानमंत्री मोदी जी ने अयोध्या में राम मंदिर का शिलान्यास किया, अब कुछ ही समय में भगवान श्री राम अपने निज मंदिर में विराजमान होंगे
प्रधानमंत्री जी ने उत्तर प्रदेश में बड़ी संख्या में गरीब कल्याण की योजनाएं जमीन पर उतारी जिससे आज राज्य के घर-घर में गरीबी का उन्मूलन हो रहा है
केन्द्रीय गृह एवं सहकारिता मंत्री श्री अमित शाह ने आज उत्तर प्रदेश के कौशाम्बी में कौशाम्बी महोत्सव-2023 का शुभारंभ और विभिन्न विकास परियोजनाओं का उद्घाटन व शिलान्यास किया। इनमें लोक निर्माण विभाग की 405 करोड़ रुपये लागत की 70 योजनाओं और युवा कल्याण,खेल,नगर विकास व व्यावसायिक शिक्षा विभाग समेत 12 विभागों की 51 करोड़ रुपये लागत की 24 परियोजनाओं का लोकार्पण शामिल है।साथ ही प्रधानमंत्री ग्राम सड़क योजना फेज-3 की 151 करोड़ रुपये लागत की 19 योजनाओं और स्वास्थ्य एवं नगर विकास विभाग की 6 करोड़ रुपये की 4 योजनाओं का शिलान्यास भी किया गया। इस अवसर पर उत्तर प्रदेश के मुख्यमंत्री श्री योगी आदित्यनाथ व उपमुख्यमंत्री श्री केशव प्रसाद मौर्य सहित कई गणमान्य व्यक्ति उपस्थित थे।
अपने संबोधन में श्री अमित शाह ने कहा कि आज यहां एक जनपद में 613 करोड़ रुपये से ज्यादा की विकास परियोजनाओं का लोकार्पण किया गया है। उन्होंने कहा कि देश के प्रधानमंत्री श्री नरेंद्र मोदी जी ने प्रत्येक सांसद को खेल महोत्सव की प्रेरणा दी जिसके चलते ही कौशाम्बी महोत्सव में यहां के सांसदों ने बड़ी लगन और मेहनत से युवाओं को खेलने का एक मंच प्रदान किया है। सांसदों द्वारा शुरु की गयी ‘सांसद खेलकूद स्पर्धा’ में लगभग 16000 युवाओं ने ऑनलाइन आवेदन कर खेलना पसंद किया जिनमें से 3324 खिलाड़ियों को पुरुस्कृत किया गया है। श्री शाह ने खेलों में भाग लेने वाले सभी लोगों को बधाई देते हुए कहा कि प्रधानमंत्री मोदी जी के ‘खेलो इंडिया’ का मूल मंत्र ही स्फूर्त व निरोगी शरीर और मजबूत मन बनाना है और हम सभी को इसे और आगे बढ़ाना चाहिए।
केन्द्रीय गृह एवं सहकारिता मंत्री ने कहा कि भगवान बुद्ध और महावीर के जमाने में सोलह जनपदों में से एक वत्स जनपद की राजधानी कौशाम्बी हुआ करती थी। उस समय मगध जैसे बहुत बड़े-बड़े जनपदों के विकास के बावजूद कौशाम्बी को सबसे समृद्ध माना जाता था। उन्होंने कहा कि भगवान श्री राम व कलिंग विजय के बाद चक्रवर्ती सम्राट अशोक भी इस समृद्ध भूमि पर आकर रुके। श्री शाह ने भगत सिंह के साथ मिलकर अंग्रेजों के दांत खट्टे करने वाली कौशाम्बी की महान वीरांगना स्वतंत्रता सेनानी दुर्गा भाभी को भी श्रद्धांजलि दी। उन्होंने कौशाम्बी के करेंटी पुल का नाम दुर्गा भाभी पुल रखने के लिए उत्तर प्रदेश सरकार की सराहना भी की।
श्री अमित शाह ने कहा कि प्रधानमंत्री श्री नरेंद्र मोदी जी ने देश को सुरक्षित और समृद्ध बनाकर दुनियाभर में भारत का सम्मान बढ़ाया है। प्रधानमंत्री मोदी जी ने कश्मीर से 5 अगस्त 2019 को धारा 370 को समाप्त कर दिया। अयोध्या में रामलला के जन्म स्थान पर उनका मंदिर बनाने का काम वर्षों से लटका हुआ था। प्रधानमंत्री श्री नरेंद्र मोदी जी ने अयोध्या में राम मंदिर का शिलान्यास किया और अब कुछ ही समय में भगवान श्री राम अपने निज मंदिर में विराजमान होंगे। श्री शाह ने कहा कि विपक्ष ने संसद के बजट सत्र के समय को बर्बाद किया, इसके लिए देश की जनता उन्हें माफ नहीं करेगी। उन्होंने कहा कि देश में लोकतंत्र व Idea of India नहीं Idea of Dynasty खतरे में है क्योंकि जनता ने परिवारवाद और तुष्टीकरण की राजनीति को नकार दिया है। प्रधानमंत्री मोदी जी ने देश के लोकतंत्र को जातिवाद, परिवारवाद और तुष्टीकरण के चंगुल से मुक्त करवाया और गरीबों के कल्याण के ढेर सारी योजनाएं बनाईं।
केन्द्रीय गृह एवं सहकारिता मंत्री ने कहा कि मुख्यमंत्री श्री योगी आदित्यनाथ जी के नेतृत्व में उत्तर प्रदेश विकास की राह पर चल पड़ा है। राज्य में एक्सप्रेस-वे का बड़ा जाल बिछाने का काम किया गया है। प्रधानमंत्री श्री नरेंद्र मोदी जी ने भी उत्तर प्रदेश में बड़ी संख्या में गरीब कल्याण की योजनाएं जमीन पर उतारी जिससे आज राज्य के घर-घर में गरीबी का उन्मूलन हो रहा है। प्रधानमंत्री मोदी जी के नेतृत्व में प्रधानमंत्री आवास योजना के तहत उत्तर प्रदेश में 46 लाख से ज्यादा लोगों को घर देने का काम किया है, 2 करोड़ 61 लाख घरों में शौचालय बनाया गया, 1 करोड़ 75 लाख महिलाओं को गैस का सिलेंडर दिया गया, 10 लाख से ज्यादा रेहड़ी-पटरी वालों को ‘पीएम स्वनिधि योजना’ का फायदा दिया गया, ‘स्वामित्व योजना’ के अंतर्गत 35 लाख परिवारों को लाभ मिला, 2.5 करोड़ से ज्यादा किसानों को 52 हजार करोड़ रुपये दिए और हर गरीब के घर में मुफ्त राशन देने का काम किया गया।